ཉིས་སུ་བསྡུ་བ་ནི། མདོར་ན་བསྟན་བཅོས་འདིས་ཡོན་ཏན་ཟབ་པ་དང་རྒྱ་ཆེ་བ་གཉིས་བསྟན་ཏེ། ཟབ་མོ་ནི་སྟོང་པ་ཉིད་ཡིན་ལ། སྦྱིན་སོགས་ཡོན་ཏན་གཞན་རྣམས་ནི་རྒྱ་ཆེ་བའོ། །བསྟན་པའི་ཕན་ཡོན་ནི། ཟབ་པ་དང་རྒྱ་ཆེ་བའི་ཚུལ་ཤེས་པས་ཡོན་ཏན་འདི་དག་ཐོབ་པར་འགྱུར་རོ། །གསུམ་པ་མཛད་པ་ཕྲིན་ལས་ལ་གསུམ། མཛད་པ་དང་མཛད་པ་པོ་སྦྱར་བ་དང་། མཐར་ཐུག་ཐེག་པ་གཅིག་ཏུ་བསྒྲུབ་པ་དང་། ཐེག་གསུམ་དགོངས་པ་ཅན་དུ་བཤད་པའོ། །དང་པོ་ནི། ཆོས་ཀྱི་སྐུ་ལས་མི་གཡོ་བའི་སྐུ་མངའ་བ་བཅོམ་ལྡན་འདས་ཁྱོད་ཀྱིས་སྲིད་གསུམ་ལས་བརྒལ་དུ་ཟིན་ཀྱང་སླར་ཡང་སྲིད་པ་གསུམ་ན་གནས་པའི་དོན་དུ་བྱོན་ནས་ཐུགས་རྗེས་མྱ་ངན་ལས་འདས་པར་བཀྲི་བར་མཛད་དོ། །གང་ན་འཇིག་རྟེན་ཉོན་མོངས་དང་རྣམ་རྟོག་གིས་འདི་རབ་ཏུ་གཡོ་བའི་བག་ཆགས་ལ་སྤྱོད་པ་ཅན་མངོན་ཞེན་གྱི་རེ་བའི་ཞགས་པ་མང་པོས་བཅིངས་པ་མ་ལུས་པ་དག་ག ོ།གང་གིས་ན་བཅོམ་ལྡན་འདས་ཁྱོད་ཀྱིས་སོ། །གང་གི་སྒོ་ནས་ཤེ་ན། སྤྲུལ་པའི་སྐུ་རྣམས་ཀྱི་སྒོ་ནས་དགའ་ལྡན་གྱི་གནས་ནས་གཤེགས་པ་དང་། ཤཱཀྱའི་རིགས་སུ་སྐུ་བལྟམས་པ་དང་། བྱང་ཆུབ་ཀྱི་ཤིང་དྲུང་དུ་བྱང་ཆུབ་པ་དང་། མངོན་མཐོ་དང་ངེས་ལེགས་ཀྱི་རྒྱུ་ཞི་བའི་ཆོས་ཀྱི་འཁོར་ལོའང་བསྐོར་བར་མཛད་པ་དེ་ལྟ་བུའི་རིམ་པའི་སྒོ་ནས་སོ། །གཉིས་པ་ནི། ཆོས་ཇི་ལྟ་བུ་སྟོན་པར་མཛད་ཅེ་ན། བཅོམ་ལྡན་འདས་ཁྱོད་ཀྱིས་གདུལ་བྱའི་འགྲོ་བ་ལ་ཐེག་པ་མི་མཉམ་དབྱེར་མེད་གཅིག་ཏུ་བསྟན་ཏོ། །ཐེག་པ་གཅིག་ཏུ་ངེས་པ་ཡང་གང་གི་ཕྱིར་ན། འཇིག་རྟེན་འདི་ན་དེ་ཁོ་ན་ཉིད་ཤེས་པ་ལས་དྲི་མ་མཐའ་དག་སེལ་བ་ལ་ལྷུར་བྱེད་པ་སྟེ་ནན་ཏན་བྱ་བ་འདི་ལས་ལྷག་པ་མེད་ལ། ཆོས་རྣམས་ཀྱི་དེ་ཁོ་ན་ཉིད་ལ་ཡང་རྣམ་པར་འགྱུར་བ་དང་རང་བཞིན་ཐ་དད་པའི་དབྱེ་བའང་རྟེན་པ་མིན་པས་དེ་ཁོ་ན་ཉིད་ཀྱི་ཡུལ་ཅན་བློ་གྲོས་འདི་ཡང་རང་བཞིན་ཐ་དད་དུ་འགྱུར་བ་མིན་པ་དེའི་ཕྱིར། ཡུལ་ལ་རང་བཞིན་ཐ་དད་པ་མེད་ཀྱང་རྟོགས་པ་ཐ་དད་པ་ཅི་འགལ་ཞེ་ན། ཡུལ་རང་བཞིན་ཐ་མི་དད་པ་ལ་རྟོགས་པ་ཐ་དད་ན་ཤེས་པ་དང་ཤེས་བྱ་རྣམ་པ་མི་མཐུན་པས་ཡེ་ཤེས་ཀྱིས་ཡུལ་ཇི་ལྟར་བ་བཞིན་རྟོགས་པར་མི་འགྱུར་རོ། །ཐེག་པ་དབྱེར་མེད་པ་ཡང་། ཇི་སྐད་དུ། དཀོན་མཆོག་བརྩེགས་པ་ལས། འོད་སྲུངས་ཆོས་ཐམས་ཅད་མཉམ་པ་ཉིད་དུ་རྟོགས་ན་མྱ་ངན་ལས་འདའ་བ་ཡིན་ལ་དེ་ཡང་གཅིག་ཡིན་གྱི་གཉིས་དང་གསུམ་ནི་མ་ཡིན་ནོ་ཞེས་པ་དང་། ལངྐར་གཤེགས་པ་ལས། བྱིས་པ་རྣམས་ནི་དྲང་བའི་ཕྱིར། །ང་ཡིས་ཐེག་པའི་དབྱེ་བ་བརྗོད། །ཐེག་པ་རྣམ་བཞག་ཡོད་མ་ཡིན། །ང་ཡིས་ཐེག་པ་གཅིག་ཏུ་བརྗོད། །ཅེས་པ་དང་། དཔེར་མེད་པར་བསྟོད་པ་ལས། ཆོས་ཀྱི་དབྱིངས་ལ་དབྱེར་མེད་ཕྱིར། །གཙོ་བོའི་ཐེག་པ་དབྱེར་མ་མཆིས། །སེམས་ཅན་གཞུགས་པའི་ཆེད་དུ་ལགས། །ཅེས་སོ། །དེས་ན་མཐར་ཐུག་ཐེག་པ་གཅིག་ཏུ་གྲུབ་བོ། །ཅིའི་ཕྱིར་ཐེག་པ་ཆེན་པོ་ཞེས་བྱ་ཞེ་ན། སྒྲིབ་པ་མ་ལུས་པ་སྤངས་པའི་ཡེ་ཤེས་མངའ་བས་བཅོམ་ལྡན་འདས་ནི་ཆེན་པོ་ཡིན་ལ་དེའི་ཐེག་པ་ཡིན་པས་ཐེག་པ་ཆེན་པོའོ། །ཡང་ན་ཐེག་པ་ཡང་ཡིན་ལ་བསམ་གྱིས་མི་ཁྱབ་པའི་ཡེ་ཤེས་མངའ་བའི་བཅོམ་ལྡན་འདས་བཞུགས་པར་གྱུར་པས་ཐེག་པ་ཆེན་པོའོ། །གསུམ་པ་ཐེག་གསུམ་དགོངས་པ་ཅན་དུ་བསྟན་པ་ནི། བགྲོད་བྱའི་མྱ་ངན་ལས་འདས་པ་གཅིག་ཁོ་ན་ཡིན་ན་ཇི་ལྟར་ན་ཉན་རང་གི་ཐེག་པས་ཀྱང་མྱ་ངན་ལས་འདས་པར་བསྟན་ཅེ་ན། གང་གི་ཕྱིར་འགྲོ་བ་ལ་ཐེག་ཆེན་ལ་ལྷག་པར་མོས་པ་འཇོམས་པའི་ཉེས་པ་སྐྱེད་བྱེད་ཀྱི་སྙིགས་མ་ལྔ་པོ་འདི་དག་ཡོད་པར་འགྱུར་ལ། དེ་བཞིན་གཤེགས་པའི་ཡེ་ཤེས་བླ་ན་མེད་པ་ལ་མོས་པའང་འགོག་པར་བྱེད་པ་དེའི་ཕྱིར་འཇིག་རྟེན་རྣམས་སངས་རྒྱས་ཀྱི་སྤྱོད་ཡུལ་གཏིང་ཟབ་པས་ཐེག་པ་ཆེན་པོ་ལ་འཇུག་པར་མི་འགྱུར་ལ། བདེར་གཤེགས་རྣམས་འགྲོ་བ་སྣོད་མིན་པ་ཙམ་གྱི་ཡལ་བར་མི་འདོར་ཏེ། གང་གི་ཕྱིར་འགྲོ་བ་རྣམས་གདུལ་བའི་ཐབས་རྟོགས་པས་མཁྱེན་རབ་དང་། ཐུགས་རྗེ་ཐབས་དང་ལྷན་ཅིག་པ་མངའ་བའི་ཕྱིར་དང་། བདག་གིས་སེམས་ཅན་རྣམས་འཁོར་བ་ལས་སྒྲོལ་བར་བྱའོ་ཞེས་ཁྱོད་ཀྱིས་ཞལ་གྱིས་བཞེས་པའི་ཕྱིར་དང་། ཞལ་གྱིས་བཞེས་པ་ཡང་རྣམ་པ་གཞན་གྱི་སྒོ་ནས་གདོན་མི་ཟ་བར་སྒྲུབ་དགོས་པའི་ཕྱིར། འགྲོ་བ་རྣམས་ཐེག་ཆེན་ལ་འཇུག་པའི་གེགས་དུ་མ་ཡོད་ཅིང་། དེ་དག་ཀྱང་མྱང་འདས་ལ་འགོད་དགོས་པ་དེའི་ཕྱིར། དེད་དཔོན་ཐབས་ལ་མཁས་པ་རིན་པོ་ཆེའི་གླིང་དུ་ཆས་པས་སྐྱེ་བོའི་ཚོགས་ཀྱི་ངལ་བ་ཉེ་བར་སེལ་བའི་དོན་དུ་ལམ་དུ་གྲོང་ཁྱེར་ཡིད་དུ་འོང་བ་རྣམ་པར་བཀོད་ནས་རིན་པོ་ཆེའི་གླིང་དུ་རིམ་གྱིས་ཁྲིད་པ་ལྟར། བཅོམ་ལྡན་འདས་ཁྱོད་ཀྱིས་ཉན་རང་གི་ཐེག་པ་འདི་ནི་མཐར་ཐུག་གི་ཐེག་པ་ཐོབ་པའི་ཐབས་སུ་སློབ་མ་སོགས་ཀྱི་རིགས་ཅན་རྣམས་ཀྱི་ཉེ་བར་ཞི་བ་མྱ་ངན་ལས་འདས་པའི་ཚུལ་ལ་ཐོག་མར་ཡིད་སྦྱར་ཞིང་། འཁོར་བ་ལས་རྣམ་པར་དབེན་པ་རྟེན་འབྲེལ་ལ་བློ་སྦྱངས་པ་རྣམས་ལ་ཐེག་པ་ཆེན་པོ་ལོགས་སུ་གསུངས་སོ། །ཉོན་མོངས་པ་སྤངས་པ་ཐོབ་པ་རྣམས་ལ་ཕྱིས་ནས་ཐེག་ཆེན་བསྟན་ཏེ་ཚོགས་བསགས་ནས་རྣམ་མཁྱེན་ཐོབ་པར་བྱ་དགོས་པས་སོ། །བཞི་པ་དུས་ཀྱི་སྒོ་ནས་བསྔགས་པ་ལ་གཉིས་ཏེ། མངོན་པར་བྱང་ཆུབ་པ་བརྙེས་པའི་དུས་དང་། བརྙེས་ནས་གཞན་དོན་ལ་བཞུགས་པའི་དུས་སོ། །དང་པོ་ནི། བདེ་བར་གཤེགས་པ་མ་ལུས་པའི་ཕྱོགས་བཅུའི་སངས་རྒྱས་ཀྱི་ཞིང་མ་ལུས་པ་སངས་རྒྱས་ཀྱི་ཡུལ་གཞན་དག་ན་ཕྲ་རབ་ཀྱི་རྡུལ་གྱི་གྲངས་བདོག་པར་གྱུར་པ་ཅི་སྙེད་པ་དེ་སྙེད་ནི། སྤྲུལ་པའི་སྐུར་འབྱུང་བའི་རྒྱུ་བྱང་ཆུབ་མཆོག་རབ་སྟེ་ཆོས་སྐུ་དམ་པར་གཤེགས་པའི་བསྐལ་པའང་དེ་སྙེད་དེ། འོན་ཀྱང་བཅོམ་ལྡན་འདས་ཁྱོད་ཀྱིས་གསང་བ་འདི་ནི་སྔོན་དགེ་བ་མ་བསགས་པ་དག་གིས་མོས་པར་དཀའ་བས་དེ་དག་ལ་བསྙེད་པར་བགྱི་བ་མ་ལགས་སོ། །དེ་དག་ལ་མོས་པ་ལ་བསོད་ནམས་གཞལ་དུ་མེད་པའི་ཕྱིར་བཤད་དོ། །གཉིས་པ་ལ་གསུམ་སྟེ། ཐུགས་རྗེའི་དབང་གིས་རྟག་ཏུ་བཞུགས་པར་བསྟན་པ་དང་། ཐུགས་རྗེའི་རང་བཞིན་བསྟན་པ་དང་། མྱ་ངན་ལས་མི་འདའ་བར་བསྟན་པའོ། །དང་པོ་ནི། གཞན་དོན་དུ་དུས་ཅི་ཙམ་བཞུགས་ཅེ་ན། རྒྱལ་བ་ཇི་སྲིད་འཇིག་རྟེན་མཐའ་དག་མཆོག་ཏུ་རབ་ཏུ་ཞི་བ་མྱ་ངན་ལས་འདས་པར་འགྲོ་བ་མིན་ཞིང་ནམ་མཁའ་རྣམ་པར་འཇིག་པར་འགྱུར་བ་མིན་པ་དེ་སྲིད་དུ་ཞི་བར་འགྱུར་བ་ག་ལ་མངའ་སྟེ་ཤེས་རབ་ཀྱི་ཕར་ཕྱིན་གྱི་ཡུམ་གྱིས་བསྐྱེད་ཅིང་ཐུགས་རྗེ་མ་མའི་ཚུལ་དུ་བསྐྱེད་པ་སྟེ་དེ་ལ་གཏོད་པའི་ཕྱིར་རོ། །གཉིས་པ་ནི། སེམས་ཅན་གྱི་དོན་བསྒྲུབ་པའི་ཕྱིར་དུ་འཇུག་པའི་སངས་རྒྱས་ཀྱི་ཐུགས་རྗེ་ཅི་འདྲ་བ་ཞིག་ཅེ་ན། གཏི་མུག་གི་སྐྱོན་གྱིས་འཇིག་རྟེན་ཁ་ཟས་དུག་བཅས་དང་འདྲ་བའི་འདོད་པའི་ཡོན་ཏན་ཟ་ཞིང་སྤྱོད་པའི་སྐྱེ་བོ་ཐུབ་པ་ཉིད་ཀྱི་ནང་མི་ལྟ་བུར་གྱུར་པ་དེ་དག་ལ་ཐུགས་བརྩེ་བ་ཇི་ལྟ་བ་དེ་ལྟར་དུག་ཟོས་ཉེས་པའི་བུ་གཅིག་པུ་ལ་མའི་སྡུག་བསྔལ་དེ་ཙམ་འབྱུང་བ་མིན་ནོ། །དེས་ན་མགོན་པོ་ཁྱོད་ཐུགས་རྗེའི་དབང་གིས་མཆོག་ཏུ་རབ་ཏུ་ཞི་བར་གཤེགས་པར་འགྱུར་བ་མ་ལགས་སོ། །གསུམ་པ་ནི། བཅོམ་ལྡན་འདས་ཁྱོད་ལ་མྱ་ངན་འདའ་བ་མི་མངའ་བ་སྟེ། ཐུགས་རྗེས་ཁྱོད་ཀྱི་ཐུགས་ཞི་བ་ལས་བཟློག་པས་སོ། །ཅིའི་ཕྱིར་བཟློག་ཅེ་ན། འཇིག་རྟེན་ཐུགས་བརྩེའི་ཡུལ་དུ་རབ་ཏུ་དོང་བས་སོ། །དེ་ཡང་གང་གི་ཕྱིར་ན། མི་མཁས་པ་ལས་འབྲས་ཀྱི་དངོས་པོར་ཞེན་པ་དང་། ལས་འབྲས་ཀྱི་དངོས་པོ་མེད་པར་མངོན་པར་ཞེན་པའི་བློ་ཅན་གྱིས་སྐྱེ་བ་དང་འཇིག་པའི་གནས་སྐབས་དང་། སྡུག་པ་དང་བྲལ་བ་དང་མི་སྡུག་པ་དང་ཕྲད་པས་སྐྱེད་པའི་སྡུག་བསྔལ་ཉམས་སུ་མྱོང་བ་དང་། དམྱལ་བ་ལ་སོགས་པ་སྡིག་ཅན་གྱི་འགྲོ་བ་ཐོབ་པ་དེའི་ཕྱིར་རོ། །བསྟན་བཅོས་རྫོགས་པའི་བྱ་བ་བསྟན་པ་ལ་ལྔ་སྟེ། བསྟན་བཅོས་ཇི་ལྟར་བརྩམ་པའི་ཚུལ། ལུགས་ཐུན་མོང་མ་ཡིན་པར་བསྟན་པ། བསྟན་བཅོས་བརྩམས་པའི་དགོས་པ། གཞན་གཞུང་འདོར་བ་ལ་གདམས་པ། བརྩམ་པའི་དགེ་བ་བྱང་ཆུབ་ཏུ་བསྔོ་བའོ། །དང་པོ་ནི། སྔར་བཤད་པའི་དབུ་མའི་ལུགས་འདི་དགེ་སློང་ཟླ་གྲགས་ཀྱིས་རྩ་བ་ཤེས་རབ་ལ་སོགས་པའི་དབུ་མའི་བསྟན་བཅོས་ལས་བཏུས་ནས་མདོ་སྡེ་ལ་སོགས་པའི་ལུང་ཇི་ལྟ་བ་བཞིན་དང་། འཕགས་པ་ཀླུ་སྒྲུབ་ནས་བརྒྱུད་པའི་མན་ངག་ཇི་ལྟ་བ་བཞིན་བརྗོད་པ་ཡིན་པས་ན་རང་བཟོའི་ཉེས་པ་མེད་དོ། །གཉིས་པ་ནི། ཇི་ལྟར་དབུ་མའི་བསྟན་བཅོས་འདི་ལས་གཞན་ན་སྟོང་པ་ཉིད་ཅེས་བྱ་བའི་ཆོས་ཕྱིན་ཅི་མ་ལོག་པར་བརྗོད་པ་མེད་པ་དེ་བཞིན་དུ་བསྟན་བཅོས་འདིར་འབྱུང་བའི་དབུ་མའི་ལུགས་སྔར་བཤད་པ་དག་ཀྱང་གཞན་ན་མེད་ཅེས་མཁས་པ་རྣམས་ཀྱིས་ངེས་པར་མཛོད་ཅིག །གསུམ་པ་ནི། བསྟན་བཅོས་རྩོམ་པ་པོའི་སྐྱེ་བོ་གནས་བརྟན་དབྱིག་གཉེན་ལ་སོགས་པས་ཤིན་ཏུ་ཟབ་པའི་འཕགས་པའི་བློ་གྲོས་ཀྱི་རྒྱ་མཚོ་མཐའ་རྟོགས་པར་དཀའ་བས་ཤིན་ཏུ་རྒྱ་ཆེ་བའི་ཁ་དོག་གིས་འཇིགས་པས་དངོས་པོར་སྨྲ་བའི་སྐྱེ་བོས་རྟེན་ཅིང་འབྲེལ་བར་འབྱུང་བ་ཕྱིན་ཅི་མ་ལོག་པར་སྟོན་པའི་ཀླུ་སྒྲུབ་ཀྱི་ལུགས་བཟང་གང་དག་རྒྱང་རིང་དུ་སྤངས་པས་དེ་དག་གི་ལོག་པར་རྟོག་པ་བཟློག་ནས་ཀླུ་སྒྲུབ་དེའི་དབུ་མ་རྩ་བའི་ཚིག་ལེའུར་བྱས་པའི་ཀུ་མུད་ད་ཁ་འབུས་པ་ཟླ་བ་གྲགས་པའི་བློ་གྲོས་ཀྱི་བསིལ་ཟེར་གྱིས་རབ་ཏུ་ཕྱེ་བའི་ཆུས་ད་ལྟར་སྐྱེ་བོ་དུ་མ་ལ་ཐོས་བསམ་ལ་སོགས་པས་རེ་འདོད་སྐོང་པར་བྱེད་དོ། །བཤད་ཟིན་པའི་རྟེན་ཅིང་འབྲེལ་བར་འབྱུང་བའི་དེ་ཁོ་ན་ཉིད་ཟབ་མོ་འཇིགས་སུ་རུང་བ་འདི་ནི་སྔོན་སྟོང་པ་ཉིད་ལ་གོམས་པའི་སྐྱེ་བོ་འགའ་ཡིས་རྒྱུ་ཡི་སྟོབས་ཉིད་ལས་ངེས་པར་རྟོགས་པར་འགྱུར་བ་ཡིན་གྱི་ཟབ་མོ་འདི་ནི་སྟོང་པ་ཉིད་ལ་ལྷག་པར་མོས་པའི་ས་བོན་དང་བྲལ་བས་དབྱིག་གཉེན་ལ་སོགས་པའི་སློབ་དཔོན་གཞན་གྱིས་གསན་རྒྱ་ཆེ་ཡང་ཐུགས་སུ་ཆུད་པར་མི་འགྱུར་རོ། །དེའི་ཕྱིར་དབུ་མའི་གཞུང་ལུགས་འདི་ལས་གཞན་པའི་གཞན་ལུགས་ཀྱི་བཞེད་གཞུང་ངོ་བོ་ཉིད་གསུམ་ལ་སོགས་པའི་ཚུལ་ལུགས་རང་གི་རྟོག་པའི་བློས་སྦྱར་བ་དེ་དག་མཐོང་ནས་བདག་བརྗོད་བྱར་བྱེད་པའི་མུ་སྟེགས་པའི་གཞུང་ལུགས་ལྟར་དུ་དགའ་བའི་བློ་དོར་བར་བྱའོ། །དེས་ན་འཕགས་པ་ཀླུ་སྒྲུབ་ཀྱི་བཞེད་གཞུང་སྟོང་པ་ཉིད་ཀྱི་ལྟ་བ་ལ་ལྷག་པར་མོས་པ་ལ་ཡ་མཚན་པར་རྟོགས་པར་བྱའོ། །ལྔ་པ་ནི། སློབ་དཔོན་ཀླུ་སྒྲུབ་ཀྱི་ལུགས་བཟང་པོ་བདེན་གཉིས་ཕྱིན་ཅི་མ་ལོག་པར་བསྙད་པ་ལས་ཟླ་བ་གྲགས་པ་བདག་གིས་བསོད་ནམས་གང་ཞིག་ཐོབ་པ་དེས་འཇིག་རྟེན་མ་ལུས་པ་རྟེན་ཅིང་འབྲེལ་བར་འབྱུང་བའི་དེ་ཁོ་ན་ཉིད་རྟོགས་ནས་མྱུར་དུ་བདེ་བར་གཤེགས་པའི་ས་ཀུན་ཏུ་འོད་དེར་བགྲོད་པར་ཤོག །བསོད་ནམས་ཇི་ལྟ་བུ་ཞེ་ན། ཕྱོགས་ཀྱི་མཐའ་མ་ལུས་པ་ལ་ཁྱབ་པས་མཐའ་ཡས་པ་དང་། ཉོན་མོངས་པ་རྣམས་ཀྱིས་དྲི་མ་ཅན་དུ་བྱས་པ་ཁ་དོག་སྔོ་བ་ཡིད་ཀྱི་ནམ་མཁར་བསོད་ནམས་སྟོན་ཀའི་རྒྱུ་སྐར་ལྟར་དཀར་བའམ་ཉོན་མོངས་པ་དང་རྣམ་རྟོག་གི་དུག་གིས་དཀྲིས་པའི་སེམས་ཀྱི་སྦྲུལ་ལ་གདེངས་ཀའི་ནོར་བུ་དང་འདྲ་བར་རྣམ་པར་མི་རྟོག་བཞིན་དུ་དགོས་འདོད་འབྱུང་བའོ། །སློབ་དཔོན་ཟླ་བ་གྲགས་པ་མི་འཕྲོག་པའི་མཁྱེན་རབ་དང་ཐུགས་རྗེ་ལྡན་པ་རི་མོར་བྲིས་པའི་བ་དྲུས་མ་ལས་འོ་མ་བཞོས་པས་བདེན་ཞེན་བཟློག་པར་མཛད་པས་སྦྱར་བའི་དབུ་མ་ལ་འཇུག་པའི་རྣམ་བཤད་དོ། །གསུམ་པ་འགྱུར་བྱང་ལོ་ཙཱ་བའི་འགྱུར་བཤད་པ་ནི། ཁ་ཆེའི་ཡུལ་གྲོང་ཁྱེར་དཔེ་མེད་ཀྱི་དཔུང་རིན་ཆེན་སྦས་པའི་གཙུག་ལག་ཁང་དུ། ཁ་ཆེའི་རྒྱལ་པོ་དཔལ་འཕགས་པ་ལྷའི་སྐུ་རིང་ལ། རྒྱ་གར་གྱི་མཁན་པོ་ཏི་ལ་ཀ་ཀ་ལ་ཤ་དང་། བོད་ཀྱི་ལོ་ཙཱ་བ་པ་ཚབ་ཉི་མ་གྲགས་ཀྱིས་ཁ་ཆེའི་དཔེ་དང་མཐུན་པ་ལྟར་བསྒྱུར། ཕྱིས་ལྷ་ས་ར་མོ་ཆེར་རྒྱ་གར་གྱི་མཁན་པོ་ཀ་ན་ཀ་ཝརྨ་དང་། བོད་ཀྱི་ལོ་ཙཱ་བ་དེ་ཉིད་ཀྱིས་ཉི་འོག་ཤར་ཕྱོགས་ཀྱི་དཔེ་དང་གཏུགས་ཤིང་ལེགས་པར་བཅོས་ཏེ། བོད་དུ་འཆད་ཉན་གྱིས་གཏན་ལ་ཕབ་པའོ།། །།བདེ་གཤེགས་བསྟན་པ་ཡན་ལག་བརྒྱད་ལྡན་ཟབ་ཅིང་གཏིང་དཔག་དཀའ་བ་ཤེས་བྱའི་མཚོ། །འཕགས་པ་ཀླུ་ཡི་དབང་པོའི་མཁྱེན་རབ་མཐུ་ཡིས་ལེགས་པར་བསྲུབས་པ་ལས་འཐོན་པའི། །རིགས་པའི་འོད་ཟེར་བརྒྱ་ལྡན་ངོ་བོ་ཉིད་མེད་སྨྲ་བའི་རིང་ལུགས་འདབ་བརྒྱའི་གཉེན། །མཐའ་དག་འགྲོ་བར་ལམ་བཟང་སྟོན་པ་མཆོག་གི་གསུང་རབ་དེ་ཉིད་ལྟ་བའི་མིག །འཕགས་པའི་ཡུལ་གྱི་ཤིང་རྟ་ཆེ་རྣམས་ཀྱིས་ཀྱང་ཇི་བཞིན་མ་རྟོགས་ཟབ་མོའི་དོན། །ཡང་དག་དམ་ཆོས་འོད་ཟེར་སྣང་བས་སྤྲོས་པའི་མུན་པ་ཀུན་སེལ་ཉི་མ་གྲགས། །དེ་ཡི་གསུང་གི་འོད་ཟེར་ལས་སྐྱེས་ཡེ་ཤེས་འབྱུང་གནས་འོད་ཀྱི་མན་ངག་ཆུ་བོའི་རྒྱུན། །རིམ་པར་བརྒྱུད་པའི་མན་ངག་ཟབ་མོའི་བདུད་རྩིས་བློ་གྲོས་མཆོག་ཏུ་རབ་རྒྱས་པ། །མཁྱེན་རབ་རྒྱ་མཚོའི་བདག་ཉིད་བླ་མ་བརྒྱུད་པའི་ལེགས་བཤད་རྨད་བྱུང་མང་དུ་ཐོས་པའི་མཐུས། །མུ་མཐའ་ཡས་པའི་གསུང་རབ་ནགས་ཀྱི་ཚལ་ན་སྤོབས་པའི་རླབས་ཕྲེང་ཆེར་གཡོ་བ། །སྒྲུབ་དང་སུན་འབྱིན་དྲེགས་པའི་ང་རོས་ཕས་རྒོལ་གླང་པོ་དག་གི་སྤོབས་པ་འཕྲོག་བྱེད་ཅིང་། །ཕ་རོལ་རྣམ་པར་གནོན་པར་དྲེགས་པའི་ཤུགས་འཆང་བཟོད་པར་དཀའ་བའི་ཀླུ་སྒྲུབ་རིགས་ཚུལ་གདོང་ལྔ་བ། །སྨྲ་བའི་དབང་པོ་ཤེས་བྱ་ཀུན་རིག་བློ་ཡིས་བླ་མའི་མན་ངག་ལ་བརྟེན་ནས། །མཁྱེན་པའི་ཟླ་བ་རབ་རྒྱས་ཀླུ་སྒྲུབ་གསུང་རབ་ཀུ་ནའི་ཚལ་རབ་རྒྱས་བྱེད་ཅིང་། །དངོས་པོར་སྨྲ་བ་མཁས་པའི་ཚོགས་རྣམས་སྤོབས་པ་འཕྲོག་བྱེད་རིགས་པའི་འོད་འབྱིན་པ། །རབ་དཀར་གྲགས་པའི་འོད་ཟེར་རབ་གསལ་དེ་ཡི་གསུང་རབ་དོན་ཟབ་ཕུལ་བྱུང་འདི། །ཚུལ་བཞིན་བཤད་པའི་དགེ་བ་སྟོན་ཀའི་ཟླ་ལྟར་རབ་དཀར་གང་ཞིག་ཐོབ་པ་དེས། །སྡུག་བསྔལ་རླབས་ཕྲེང་སྲིད་རྩེའི་བར་དུ་རྣམ་པར་གཡོ་བའི་སྲིད་མཚོར་གང་གནས་པ། །ལེགས་བཤད་ཆུ་བོ་མི་ཟད་གཏེར་བྱུང་ཀུན་མཁྱེན་ཟབ་མོའི་རྒྱ་མཚོར་འཇུག་གྱུར་ཅིང་། །ལྟ་བ་ངན་པའི་མུན་པ་ཀུན་བསལ་བདེར་གཤེགས་བསྟན་པ་ཉིན་མོར་བྱེད་གྱུར་ཅིག །དབུ་མ་ལ་འཇུག་པའི་རྣམ་བཤད་ངེས་དོན་རྣམ་ངེས་ཞེས་བྱ་བ་འདི་ནི། རང་གི་སློབ་མ་དུས་མས་ཡོངས་སུ་བསྐུལ་བའི་ངོར། །འཆད་པ་དང་། རྩོད་པ་དང་། རྩོམ་པའི་ཚུལ་ལ་སྤོབས་པ་དགེ་བ་ཅན། ཤར་རྒྱལ་མོ་རོང་པ་རོང་སྟོན་ཤེས་བྱ་ཀུན་རིག་གིས་སྦྱར་བའོ། །འདིས་བསྟན་པ་དང་སེམས་ཅན་ལ་ཕན་དཔག་ཏུ་མེད་པར་ཐོགས་པར་གྱུར་ཅིག ། །།ཤུབྷཾ། ཤིང་པར་ཞིག་ལས་བཤུས་ཏེ་རྫོང་སར་ཁམས་བྱེའི་སློབ་གླིང་གི་རྩིས་འཁོར་འཛིན་གྲྭ་ནས་པར་གཞི་གསར་དུ་བསྒྲིགས་པའོ། །ཞུ་དག་རྫོགས་སོ་ལགས། སླར་ཡང་ཞུ་བཅུག་ཚར་གཉིས་བྱས་པ།